《林告院伯文送菊大如盖予谓惟黄繖两字可极形》
宋代·陈杰

碧玉琢干如拇大，黄金缕花三万个。
下如弗胜下如帱，疾风过前不少挠。
园丁结束无余枝，诗翁打量四十围。
放渠疏散得自性，十本奚啻专百畦。
人间篱落殊短浅，曷不归来上林苑。
两螭侍臣惯在眼，朝旭亭亭照黄繖。
厥封黑土大斗盛，阶南尺五喘两黥。
避堂以舍虚左迎，画梁素壁生晶荧。
百匝环之三太息，生物何私培植力。
输囷正色根极香，桃李争春笑人寂。
三葩五蕊好事家，问渠曾识如许花。
相逢白眼花无恙，千载无人识元亮。